Kontserdi korraldas Tartu Tamme Lions klubi, mille asutajaliige on ka koguduse õpetaja Kalle Mesila. Iga-aastase kontserdiga täidab klubi oma põhimõtetes fikseeritud püüdlust tegutseda alati omakasupüüdmatult ja aidata ligimest. On hea meel tõdeda, et meie inimesed on võtnud hoolt kanda nõrgemate eest - saadud tulu läheb mittetulundusühingu Tartu Kristlik Noortekodu kaudu probleemsete perede laste toetuseks. Tartus õnneks tänavalapsi pole, ütleb noortekodu juhataja Külli Kool. «Tartus on lapsed tänavalt - lapsed, kes parema meelega on tänaval kui kodus,» ütleb ta. Muidu jäävad meie lapsed pigem välisriikide hoida, sest nendelegi tuleb suurem toetus Rootsi Eestlaste Humanitaarabi Liidult, kes teeb koostööd Kuninganna Sylvia Fondiga. Õpetaja Kalle Mesila on elus ühendanud kirikuõpetaja kutsumuse ja heategevuse. «Sotsiaaltöö on kirikutööle väga lähedane,» on ta öelnud. «Paljud hädalised, sealhulgas töö- ja elukohata jäänud, otsivad kirikust materiaalset abi.» Nii on loomulik, et poolteise tuhande istekohaga Peetri kirikusse kutsutakse inimesi muusikast osa saama ja oma armastust näitama. Detsembri lõpus koguti sel moel annetusi emadele ja lastele. Lions klubi presidendi Mati Varese ja Kalle Mesila südamlikust tervituskõnest jäi eriliselt meelde viimase lause: «Süda on armastuse mõõt.» Seda armastust aitasid kuulajate südameis avada laulja Hedvig Hanson ja teda saatnud kitarrist Andre Maaker, koor HaleBopp Singers ning Tartu Junior Big Band. Ettekandele tulid ammutuntud laulud dþässilikus interpretatsioonis ja koorilt bigbändi saatel dþäss-rokkoratoorium «Naerusuine vabadus». Kontserdiga korjatud 17 130, aga jaanuaris ühtekokku kogutud 46 430 krooni läheb noortekodu juhataja Külli Kooli sõnul hariduse toetuseks, sest nende lapsed käivad katoliku koolis ja Waldorf-koolis, mõlemad on aga tasulised. Ka läheb osa raha eraõpetajatele, sest õppimises maha jäänud lapsi peab järele aitama. Väiksemas erakoolis on neil rahulikum õppida ja ka õpetajatel on nende jaoks rohkem aega - enamuse hinded seal on neljad ja viied. Kristliku noortekodu lastekodu 30 lapse ja päevakeskuses käiva 35 lapse kasvatus toetub juhataja sõnul kolmele sambale: kooliharidusele, kultuurile ja usule. Kui esimese tasu eest hoolitseb Lions klubi, teatri ja kontsertide eest Kuninganna Sylvia Fond, siis viimase eest seisavad hea Kristiina Mägi ja Kaido Soom, kes peavad lastele igal reedel kirikutunni. Külli Kool tänab südamest õpetaja Kalle Mesilat ja ütleb, et Peetri kirik on nende kodukirik, et lapsed tunnevad seda kirikut.